als_Latn dik_Latn sag_Latn
FMN: Energjia në rrugë të duhur, tash kreditë e këqija
Tiranë Fondi Monetar Ndërkombëtar vlerëson hapat e ndërmarrë nga qeveria shqiptare në sektorin energjetik, ndërsa kërkon që të merren masa për kreditë me probleme, të cilat kanë shënuar rritje.
Shefi i FMN-së për Shqipërinë, Nadeem Ilahi tha se rezultatet në sektorin energjetik janë të mira. “Reforma në sektorin energjetik ka lidhje me risqet fiskale problemet në këtë sektor i kanosen buxhetit në përgjithësi. Reforma po ecën mirë. Rezultatet deri tani janë të mira. Ka një rënie të humbjeve në këtë sistem. Nxisim qeverinë që të vazhdojë me këtë reformë”, theksoi ai.
Megjithëse ka hapa pozitiv për kreditimin, ai tha se kreditë e këqija mbeten problem. “Rritja e kreditimit po rigjallërohet, por vazhdon të mbetet e ulët e prekur nga niveli i lartë i kredive me probleme. Mirëpritëm vendimin e qeverisë për ti dhënë një zgjidhje çështjes së kredive me probleme e cila ka qenë në nivele të këqija. Mbështesim planin e koordinuar mes qeverisë dhe BSH-së për të dhënë një zgjidhje shpresojmë që në këtë mënyrë do të rritet kreditimi. Jemi të kënaqur për angazhimin që ka qeveria për ndërmarrjen e këtij plani është i thellë dhe i gjithanshëm”, theksoi ai.
Për sa i përket planit të të ardhurave, ai theksoi se po ecën mirë, ndërsa nuk komentoi rezultatet e dobëta të “Crown Agents”. “Ne nuk kemi një vlerësim nuk i bëjmë vlerësim kontratës që qeveria ka një palë private të kontraktuar. Në përgjithësi ne vlerësojmë se mbledhja e të ardhurave fiskale është sipas planit siç është planifikuar më përpara sigurisht zëra individualë tatimorë kanë ngritje e ulje, por e përgjithshmja është sipas planit. Nuk kemi shqetësim në administrimin fiskal e tatimor. Sa i takon reformës në administratën tatimore do ta ndihmojë administratën në këtë aspekt. Kemi dhënë dhe ne mbështetjen tonë. Për tu përmendur është reforma në sistemin informatik që pritet të japë rezultatet e veta në rritjen e mbledhjes së të ardhurave fiskale në të ardhmen , një mjedis teknologjik i përmirësuar do kishte ndikim pozitiv, ka dhe reforma të tjera që kemi dokumentuar në raport”, tha më tej.
Ministri i Financave, Shkëlqim Cani premtoi se borxhi publik do të rritet më. “Gjykojmë se financat publike në 2015 do jenë sërish në të njëjtën rritje, por disa risqe të jashtme janë forcuar si situata ekonomike në Greqi, Itali, si në eurozonë. Janë shtuar edhe risqe që lidhen me kursin e këmbimit, apo luhatjet e naftës”, deklaroi Cani,duke shtuar edhe se këto risqe janë marrë në konsideratë edhe me masat e marra dhe me reformat strukturore, “ata janë nën kontroll dhe gjykojmë se ndikimi i tyre do jetë i kufizuar, gjë që bëhet garanci për realizmin e detyrimeve”.
Për sa i përket kredive me probleme, ministri tha “ka qenë pjesë e bisedave tona me FMN-në dhe BSH-në. Kemi një dakortësi me mënyrën se si të ardhmen e shpejtë do prekim problemin e kredive me probleme. Do ngrihet një grup ndërministral për harmonizimin dhe zbatimin e këtij plani.” /Start/
als_Latn als_Latn als_Latn als_Latn als_Latn als_Latn als_Latn